Fjölmennt lið björgunarsveitarmanna frá höfuðborgarsvæðinu og Norðvesturlandi var sent á slysstað við Núpá í Sölvadal í Eyjafirði . Unglingspiltur féll í ána í gær og er hans enn leitað . Aðstæður eru erfiðar á vettvangi og verða erfiðari eftir því sem kólnar . Björgunarsveitarmenn við leit í Sölvadal í morgun . Landsbjörg Jónas Guðmundsson hjá Slysavarnarfélaginu Landsbjörg sagði í samtali við Vísi í morgun að í nótt hafi verið ræstir út fjórir björgunarhópar á fjórum bílum frá Reykjavík . Þeir óku af stað klukkutíma eftir að þyrla Landhelgisgæslunnar flaug úr borginni með tíu sérhæfða straumbjörgunarmenn til aðstoðar við leitina . Þá voru þrír hópar frá Norðurlandi vestra sendir austur í morgun . Samtals telja björgunarmennirnir hátt í þrjátíu . Aðstæður eru afar erfiðar á slysstað við Núpá , að sögn Jónasar . Slysið varð við Núpá , sem hér sést á korti . Grafík / Hjalti „ Auðvitað skána þær þegar kemur dagsljós en um leið verða þær erfiðari því það er að frysta . Því kaldara sem er úti og því kaldara sem vatnið verður , því erfiðara verður það fyrir leitarmenn , “ segir Jónas . „ Þarna er krapi , snjór og snjóflóðahætta . Þetta eru krefjandi aðstæður en þetta er gott fólk . “ Unglingspilturinn sem féll í ána var að aðstoða bónda við að koma á rafmagni þegar slysið varð í gærkvöldi . Fjölmennt lið viðbragðsaðila frá svæðinu var þegar sent á vettvang og leit hefur staðið yfir síðan . Á meðal þeirra sem taka þátt í leitinni eru kafarar , lögreglumenn , sérhæfðir straumbjörgunarmenn og leitarhundur . Þá var TF-Líf þyrla Landhelgisgæslunnar við leit á svæðinu til klukkan hálf fimm í nótt en þá var skyggni farið að versna .